**Forslag til:**

**Selvstyrets bekendtgørelse om Sundhedsvæsenets Visitationsnævn**

I medfør af § 22, stk. 3, i landstingsforordning nr. 15 af 6. november 1997 om sundhedsvæsenets ydelser m.v., fastsættes:

**§ 1.** Visitationsnævnet har til opgave inden for de af Naalakkersuisut fastlagte rammer, at:

1) Prioritere patientbehandlingen under hensyntagen til de politiske beslutninger.

2) Godkende rammer for visitering, der ikke er af principiel karakter, for behandling, herunder opsporing, udredning, forebyggelse af komplikationer, rehabilitering og genoptræning i og uden for Grønland.

3) Beslutte om en konkret behandling, herunder opsporing, udredning, forebyggelse af komplikationer, rehabilitering og genoptræning, generelt kan tilbydes i sundhedsvæsenet.

4) Behandle konkrete sager af principiel karakter om behandling, herunder opsporing, udredning, forebyggelse af komplikationer, rehabilitering og genoptræning.

5) Følge forbruget af behandlinger uden for Grønland.

**§ 2.** Visitationsnævnet består af følgende stemmeberettigede medlemmer:

1) Direktøren, cheflægen og chefsygeplejersken.

2) De ledende overlæger. Ved forfald indtræder med fuld stemmeret ledende oversygeplejerske fra samme område.

3) De ledende regionslæger. Ved forfald indtræder med fuld stemmeret ledende regionssygeplejerske fra samme region.

*Stk. 2.* I Visitationsnævnet deltager endvidere følgende ikke stemmeberettigede medlemmer:

1) Stabsleder for Økonomi & Indkøb i Sundhedsvæsenet,

2) en repræsentant fra Departementet for Sundhed,

3) de relevante funktionsansvarlige speciallæger,

4) cheftandlægen, hvor dette er relevant og

5) landsapotekeren, hvor dette er relevant.

*Stk. 3.* Visitationsnævnets formand kan invitere sagkyndig bistand til at deltage i nævnets møder. Denne person har ikke stemmeret.

**§ 3*.***Cheflægen er formand for visitationsnævnet.

*Stk. 2.* Direktøren er næstformand for visitationsnævnet.

*Stk. 3.* I formandens fravær udøves dennes beføjelser og pligter af næstformanden.

**§ 4.** Visitationsnævnet træffer afgørelse ved simpelt stemmeflertal. I tilfælde af stemmelighed er formandens stemme afgørende.

*Stk. 2.* Visitationsnævnet er beslutningsdygtigt, når formanden eller næstformanden og mindst halvdelen af visitationsnævnets øvrige stemmeberettigede medlemmer deltager i mødet.

**§ 5.** Visitationsnævnet skal mødes efter behov, dog således, at alle konkrete sager af principiel karakter, jf. § 1, nr. 4, behandles så hurtigt, som det efter forholdene er muligt.

*Stk. 2.* Visitationsnævnet udarbejder en forretningsorden for afvikling af dets møder. Forretningsordenen skal godkendes af Departementet for Sundhed.

*Stk. 3.* Ledelsen i Sundhedsvæsenet stiller sekretariatsbistand til rådighed for visitationsnævnet.

*Stk. 4.* Møder i visitationsnævnet er ikke offentlige.

*Stk. 5.* Personfølsomme oplysninger anonymiseres i forbindelse med indkaldelser, referater, afgørelser samt andet relevant materiale.

*Stk. 6.* Deltagere i visitationsnævnets møder er underlagt samme krav til tavshedspligt som gælder for autoriseret sundhedspersonale.

**§ 6.** Efter Visitationsnævnets møder skal der udarbejdes et referat. Referatet sendes til visitationsnævnets medlemmer, Departementet for Sundhed, Landslægeembedet og Landsapoteket senest 14 arbejdsdage efter mødets afholdelse.

*Stk. 2.* Beslutninger truffet i konkrete sager skal anføres referatet med angivelse af de generelle kriterier, som begrunder den trufne beslutning.

**§ 7.** Visitationsnævnets afgørelser i konkrete sager af principiel karakter meddeles skriftligt til den relevante læge, der drager omsorg for underretning af patienten og for det videre forløb.

*Stk. 2.* Visitationsnævnets afgørelser i konkrete personsager kan ikke indbringes for anden administrativ myndighed.

**§ 8.** Forekommer der nye, væsentlige oplysninger i en sag, som er afgjort af Visitationsnævnet, eller en dertil bemyndiget, skal sagen tages op til fornyet behandling.

**§ 9.** Visitationsnævnet afgiver 1 årlig beretning til Departementet for Sundhed.

*Stk. 2.* Beretningen skal foreligge senest den 1. april og skal indeholde en redegørelse for visitationsnævnets aktiviteter det seneste år.

**§ 10.** Bekendtgørelsen træder i kraft den xx. xxx 2022.

*Stk. 2.* Samtidig ophæves Hjemmestyrets bekendtgørelse nr. 31 af 1. december 2006 om Sundhedsvæsenets Visitationsnævn.

*Grønlands Selvstyre, den xx. xxx 2022*

**Mimi Karlsen**

Naalakkersuisoq for Sundhed

/ Nike Berthelsen